D ô v o d o v á   s p r á v a

I.	Všeobecná časť

Úvod
V sústave nepriamych daní, ktoré sú svojou podstatou spotrebného charakteru, daň z pridanej hodnoty, ako univerzálny typ dane z konečnej spotreby, nemôže dostatočným spôsobom postihnúť zdanenie vybraných skupín výrobkov. Túto funkciu plnia spotrebné dane, z ktorých výnos predstavuje nezanedbateľný, relatívne stabilný príjem štátneho rozpočtu závislý od konečnej spotreby vybraných skupín výrobkov, ktorá je nepriamo regulovaná aj výškou daňového zaťaženia.
Na rozdiel od dane z pridanej hodnoty, ktorá je tzv. viacstupňovou daňou, keďže sa uplatňuje na každom stupni v procese výroby a obehu, je spotrebná daň jednostupňovou daňou. Vyberá sa na jednom stupni, a to v zásade pri uvedení vybraného výrobku do daňového voľného obehu t.j. od výrobcu – prevádzkovateľa daňového skladu, alebo pri jeho dovoze na daňové územie. Uvedeným mechanizmom sa zabezpečuje zníženie rizika možných daňových únikov tým, že vyrobený alebo dovezený vybraný výrobok pri pohybe od výrobcu k spotrebiteľovi je zdanený, nakoľko neexistujú žiadne objektívne dôvody, aby sa vybraný výrobok určený na konečnú spotrebu  na daňovom území „pohyboval“ nezdanený.
 Pivo sa stáva zdaniteľným už v čase výroby, pričom sa uplatňuje princíp cieľa, čo v praxi znamená, že daňová povinnosť vzniká pri uvoľnení piva do daňového voľného obehu pre konečnú spotrebu v krajine, kde ku konečnej spotrebe dochádza s výnimkou nákupu piva fyzickými osobami na súkromné účely, kde je zachovaný princíp pôvodu.
Zhodnotenie súčasného stavu
Vstupom Slovenskej republiky do Európskej únie nadobudol účinnosť zákon č. 107/2004 Z. z. o spotrebnej dani z piva v znení neskorších predpisov (ďalej len „zákon č. 107/2004 Z. z.). Od 1. novembra 2004 nadobudol účinnosť zákon č. 556/2004 Z. z., od 1. decembra 2004 nadobudol účinnosť zákon č. 630/2004 Z. z., ktorými sa menil a dopĺňal zákon č. 107/2004 Z. z.. Zákonom č. 107/2004 Z. z. v znení neskorších predpisov  sa dosiahla úplná zlučiteľnosti s právom Európskych spoločenstiev v oblasti držby, prepravy a kontroly tovarov podliehajúcich spotrebným daniam, štruktúru a sadzieb dane. Vytvoril sa uzavretý a relatívne ľahko kontrolovateľný systém v oblasti výroby a obehu piva, čím sa výraznou mierou sprehľadnili materiálové toky pri pohybe piva od jeho výroby, dovozu a distribúcie až po jeho konečnú spotrebu, a je tak možné v maximálnej miere minimalizovať a zamedziť nelegálne aktivity v oblasti trhu s pivom.  
Platný zákon o spotrebnej dani z piva je založený na existencii daňových skladov, ktorými sa môžu stať podniky na výrobu piva a sklady piva za podmienok ustanovených zákonom, na existencii užívateľských podnikov, ktoré sú v rámci podnikania oprávnené používať pivo oslobodené od spotrebnej dane a oprávnených príjemcov, ktorí v rámci podnikania môžu prijímať pivo v pozastavení dane z iných členských štátov, na monitorovaní pohybu piva, na systéme finančných zábezpek vo výške spotrebnej dane pripadajúcej na množstvo piva uvedeného do daňového voľného obehu za stanovené obdobie alebo prepravovaného v pozastavení dane.

Dôvody vypracovania návrhu nového zákona
Hlavným dôvodom, ktorý viedol k vypracovaniu návrhu zákona, ktorým sa mení a dopĺňa zákon č. 107/2004 Z. z. o spotrebnej dani z piva v znení neskorších predpisov bola potreba upresnenia niektorých ustanovení zákona vzhľadom na poznatky z uplatňovania zákona v praxi, najmä:
-	upresnenie definícií týkajúcich sa podmienok oslobodenia od spotrebnej dane z piva,
-	upresnenie definície užívateľského podniku,
-	upresnenie definícii vzniku daňovej povinnosti,
-	úprava výšky zloženia zábezpeky na daň, 
-	doplnenie povinnosti zaslať kópiu prvého dielu sprievodného dokumentu správcovi dane  odosielateľa (dodávateľa) pred začatím prepravy,
-	upresnenie definície oprávneného príjemcu,
-	úprava definícii a výšky pokút.

Vyhlásenie o súlade

Návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.